Document ID: 32013D0204

ROZHODNUTIE KOMISIE
z 25. apríla 2013
o nezaradení formaldehydu na použitie vo výrobkoch typu 20 do prílohy I, IA ani IB k smernici Európskeho parlamentu a Rady 98/8/ES o uvádzaní biocídnych výrobkov na trh
[oznámené pod číslom C(2013) 2284]
(Text s významom pre EHP)
(2013/204/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (1), a najmä na jej článok 16 ods. 2,
keďže:
(1)
Nariadením Komisie (ES) č. 1451/2007 zo 4. decembra 2007 o druhej fáze desaťročného pracovného programu uvedeného v článku 16 ods. 2 smernice Európskeho parlamentu a Rady 98/8/ES o uvádzaní biocídnych výrobkov na trh (2) sa ustanovuje zoznam aktívnych látok, ktoré sa majú posúdiť na účely ich prípadného zaradenia do prílohy I, IA alebo IB k smernici 98/8/ES.
(2)
Formaldehyd (ES č. 200-001-8, č. CAS 50-00-0) sa v danom zozname uvádza na použitie okrem iného vo výrobkoch typu 20, v konzervačných látkach určených do potravín alebo krmív, ako sa vymedzuje v prílohe V k smernici 98/8/ES.
(3)
Dve spoločnosti (ďalej len „žiadatelia“) predložili Nemecku pred 31. októbrom 2008 dokumentáciu v súlade s článkom 9 nariadenia (ES) č. 1451/2007 na hodnotenie formaldehydu na používanie vo výrobkoch typu 20. Podľa článku 11 smernice 98/8/ES dokumentácia poukázala na dva výrobky obsahujúce formaldehyd (ďalej len „referenčné výrobky“).
(4)
V rámci série stretnutí a listov Komisia informovala žiadateľov a členské štáty, že zvážila zahrnutie referenčných výrobkov do rozsahu pôsobnosti nariadenia Európskeho parlamentu a Rady (ES) č. 1831/2003 z 22. septembra 2003 o doplnkových látkach používaných vo výžive zvierat (3), a teda ich vylúčenie z rozsahu pôsobnosti smernice 98/8/ES na základe článku 1 ods. 2 písm. o) uvedenej smernice. Komisia uviedla, že rozhodnutie zaradiť formaldehyd na použitie vo výrobkoch typu 20 do prílohy I, IA alebo IB k smernici 98/8/ES neprijme. Preto vyzvala žiadateľov, aby ukončili svoju účasť na prieskumnom programe v súlade s článkom 11 ods. 1 nariadenia (ES) č. 1451/2007 a požiadali o povolenie referenčných výrobkov v súlade s nariadením (ES) č. 1831/2003, pričom im ponúkla praktickú pomoc, ako aj maximálnu snahu o to, aby sa v priebehu prechodu z jedného regulačného režimu do druhého zabránilo narušeniu trhu.
(5)
Na základe odporúčania Komisie jeden zo žiadateľov oznámil Komisii, že má v úmysle ukončiť svoju účasť v prieskumnom programe v súlade s článkom 11 ods. 1 nariadenia (ES) č. 1451/2007 dňa 10. septembra 2009. Druhý žiadateľ sa rozhodol, že aj napriek týmto odporúčaniam bude v prieskumnom programe pokračovať.
(6)
Komisia zopakovala svoje stanovisko v liste z 25. mája 2010 určenému Nemecku a zostávajúcemu žiadateľovi. Listom zo 17. augusta 2010 Nemecko odpovedalo, že zostávajúci žiadateľ odmieta ukončiť svoju účasť na prieskumnom programe, čím nedáva Nemecku žiadnu inú možnosť, ako pokračovať v hodnotení.
(7)
Ako sa potvrdilo nariadením Európskeho parlamentu a Rady (EÚ) č. 528/2012 z 22. mája 2012 o sprístupnení biocídnych výrobkov na trh a ich používaní (4), na výrobky používané na konzervovanie potravín alebo krmív sa vzťahujú nariadenia Európskeho parlamentu a Rady (ES) č. 1831/2003 a (ES) č. 1333/2008 zo 16. decembra 2008 o prídavných látkach v potravinách (5). Preto sú takéto výrobky vylúčené z rozsahu pôsobnosti smernice 98/8/ES na základe článku 1 ods. 2 písm. o) uvedenej smernice. V záujme právnej istoty by sa preto malo rozhodnúť, že sa formaldehyd nezaradí do prílohy I, IA ani IB k smernici na použitie vo výrobkoch typu 20.
(8)
Nie je známe, že by sa formaldehyd používal ako prídavná látka v potravinách, a nie je schválený na takéto použitie v súlade s nariadením (ES) č. 1333/2008.
(9)
V súčasnosti sa posudzujú dve žiadosti o povolenie formaldehydu ako prídavnej látky do krmív v súlade s nariadením (ES) č. 1831/2003. Prechodným obdobím na ukončenie používania výrobkov, ktoré obsahujú formaldehyd na konzervovanie krmív a uvádzajú sa na trh ako biocídne výrobky, by mal zohľadniť čas potrebný na regulovanie takýchto výrobkov v súlade s nariadením (ES) č. 1831/2003.
(10)
Opatrenia stanovené v tomto rozhodnutí sú v súlade so stanoviskom Stáleho výboru pre biocídne výrobky,
PRIJALA TOTO ROZHODNUTIE:
Článok 1
Formaldehyd (ES č. 200-001-8, č. CAS 50-00-0) sa nezaraďuje do prílohy I, IA ani IB k smernici 98/8/ES na použitie vo výrobkoch typu 20.
Článok 2
Výrobky, ktoré sa uvádzajú na trh ako biocídne výrobky na použitie ako konzervačné látky krmív obsahujúce formaldehyd, sa nesmú uvádzať na trh s účinnosťou od 1. júla 2015.
Článok 3
Toto rozhodnutie je určené členským štátom.
V Bruseli 25. apríla 2013

Labels: 3
1
17
6